جنرال رازق:کندهار کې په لسګونو مخالف وسله وال وژل شوي
چارواکي وایي،د ډیورنډ د کرښې په اوږدو کې یې په لسګونو هغه مخالف وسله وال وژلي چې د کندهار په یوې ولسوالۍ یې د برید تابیا نیولې وه.
په کندهار کې امنیتي چارواکي وایي چې تیر ماښام یې د افغانستان او پاکستان ترمنځ په سرحد کې د ډیورنډ د کرښې له هغې غاړې د کندهار په یوې سرحدي ولسوالۍ د سلګونو وسله والو برید په شا وهلی دی. په کندهار کې چارواکي وایي په دغه برید کې تر سلو د افغان حکومت مخالف وسله وال وژل شوي او پنځوس نور ټپیان شوي دي. د کندهار امنیه قوماندان جنرال عبدالرازق امریکا غږ ته وویل چې تیر ماښام په سلګونومخالفو وسله والو د ډیورنډ د کرښې له هغې خوا څخه د کندهار ولایت د ښورابک په ولسوالۍ د یو پراخه برید تبیاه نیولې وه، چې افغان امنیتي ځواکونو ته د دمخه رسیدلو استخباراتي معلوماتو له مخې افغان ځواکونوپرې د مخالفو وسله والو د برید د پیلیدو دمخه برید وکړ چې په کې مخالفو وسله والو ته د سر دروند زیان ورسید. جنرال رازق وویل تیره شپه دغه وسله وال د ډېورنډ د کرښې څخه د افغانستان خواته له را اوښتلو سره سم تر برید باندي راغلل. جنرال رازق وویل چې په ښورابک باندې د مخالفانو ددغه پراخه برید په شا وهلو کې افغان امنیتي ځواکونو سره د ناټو په مشرۍ د قاطع ملاتړ ځواکونو هم هوایي مرسته کړې ده. هغه وویل چې د وژل شویو وسله والو مړې لاهم په سیمه کي پراته دي جنرال رازق وویل چې په وژل شوو وسله والو کې زیات شمیر یې پاکستاني او د ځینو نورو هیوادونو وسله وال هم شامل دي . ښورابک ولسوالۍ د کندهار په جنوبي څنډه کې د ډیورنډ کرښي سره نږدې پرته ده چې د چارواکو په وینا له فرعې لارو څخه يې د افغان حکومت مخالف وسله وال پاکستان ته د تګ او راتګ لپاره کار اخلي . خپله وسله والو طالبانو پدې باب رسنیو ته څه نه دي ويلي . عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي